ግንሲ ንሰን ምስ ሞታ ነታ ኣዳራሽን ክትብሕታ ከምትደልያስ እሙን እዩ። ምኽንያቱ ሰብ እታ ዝበለጸት ክደሊ ግድን እዩ። ደሓር ከዓ ኣንትን እምበይተይ፡ ኣዛሪቡኒ እዩ እምበር ኣበይ ኰይነ ደኣ ርእየክን" "እሞ ዘዛርበካ እንተዀይኑ እስቲ ነቲ በዛ ቅድመይ ዝሓልፍ ዘሎ ጽንጽያ ማሰ በለሉ" በለኦ። "በላ ሓዛ!" ከኣ በለ ወልደድንግል። "ጽንጽያ ኣታ ጽንጽያ ጽንጽያ ግንቦት ትውለድ ቅነ ጥዕያ መስከረም ትውለድ ቅነ ጥዕያ 'ዘይዕውንውን ዘይብልካ ሞያ ከሳፍ ወይዘራዝር ከፋቲ መዀምብያ ትሕቲ እምበይተይ ንስኻ ትርእያ" ኢሉወን። ሰበይቲ ተደሚመን "ዎው ኣታ ቘልዓ ብሓቂ የዛርበካ እዩ፡ በል ኪደለይ" ኢለን ኣፋነወኦ። ወልደ ድንግል ካብ ወዲ 17 ዓመት እንከለዉ ኣትሒዞም ክሳብ ክንድዚ ነገራት ዝዕዘቡን ብረቂቕ ፍልስፍናዊ ሓሳብ ዝገልጹን በሊሕ እዮም ነይሮም። ማሰን መልቀስን ፍልስፍና እዩ፤ እቶም ክኢላታት ከዓ ፈላስፋታት ሰለሞን ጸሃየ፡ ምስቲ ኣብ ምዕቃብ ባህሊ ዘለዎ ጥብሉሕ ተገዳስነት ነቲ ኣፋዊ ቃል ብፍቕሪ እዩ ኣዋህሊልዎ፤ ሽሕ ግዜ እናደገመ እንተዝብሎ ድማ ኣይጸግቦን። ብምዕሩግ ባህላዊ ልባስ ነቲ ዝነበረ ልክዕ ሽዑ ኣብቲ ዘበን ከምዝነበረ ኰይኑ ህይወት ይዘርአሉ። "ራእሲ ኪዳነማርያም ገብረመስቀል፡ ወዲ ዓረዛ እዮም" ከዓ በለ። "ራእሲ ኪዳነማርያም፡ ምስሌኔታት፣ ጭቃታት፣ ወራዙት ዓዲ ጸጸዊዖም ውራያት የካይዱ። ኣብቲ ውራይ ኣውሎ በሉ ብምባል የተባብዑ እውን ነይሮም። ጽቡቕ ባይታ ስለዝፈጠሩ ኣብ ግዜኦም ብዙሕ ኣውሎ ከምዝተበሃለ ይዝረብ" ብምባል ይዝክሮም። ዓምር ፍካክ ዝበሃሉ ትግረታይ ኣብ ከባቢ ዓረዛ ይነብሩ ነበሩ። ራእሲ ኪዳነማርያም ኣብ ዘካየድዎ ውራይ ብዙሓት ተዛረብቲ ትግርኛ ኣውሎ ኢሎም ምስ ወድኡ፡ ኣቶ ዓምር ከኣ እስኪ ኣውሎ በሉ ኢሎም ዓደምዎም። ኣቶ ዓምር ድማ "ኤእ ኣንቱም ራእሲ ንሕና ትግረ ደኣ ኣውሎ ምባል መዓስ ባህልና ኰይኑ፡ ዘይክነመስግን ኢና መጺእና" ብምባል ሕስይስይ በሉ። ራእሲ ኪዳነማርያም ግን "ክኢላ ምዃንኩም እፈልጥ እየ፤ ማሰ ከይበልኩም ከኣ ኣይትወጽኡን ኢኹም ካብዚ ውራይ'ዚ" ኢሎም መመሊሶም በሉ በልዎም። ኣቶ ዓምር ነጸላኦም ወንዚፎም "በሉ ሕራይ ካበልኩምስ" ኢሎም በርደግ በሉ። ኣብቲ ግዜ'ቲ ራእሲ ኪዳነማርያም ሽምግልና ተኣታትይዎም እዩ ነይሩ። "ወዲ ገብረመስቀል ኢኻ ወርቂ ዘማት ወዲ ሓይለኣብ ኢኻ ወርቂ ዘማት ወዲ ገብረጻዲቕ ኢኻ ወርቂ ዘማት ኣሕሊፍካየን 'ተን ጠጥዑማት ተረፋኻ ክልተ ሕሱማት 'ታሓንቲ እርጋን'ያ 'ታሓንቲ ሙማት" ኢለሞም። ራእሲ ኪዳነማርያም ሰያብ ጨጉሪ ርእሶም እናደረዙ "ድሕሪ ሕጂ ኣውሎ ዕጸዉለይ!
